
Vineri, 26 mai 2023, a avut loc prima parte a modului de formare dedicat angajaților Direcției de Resurse Umane a Universității din București, propus și susținut de prof. univ. dr. Laura Grunberg.

În cadrul acestui modul de formare, participanții au discutat despre capcanele conceptului de gen, despre ce este și nu este egalitatea de gen și care sunt principalele probleme de astăzi din acest domeniu. 

Concilierea vieții de familie cu cea profesională este un aspect de mare interes astăzi, reflectând o schimbare profundă a relațiilor și rolurilor de gen din viața publică și privată. Aceste concepte sunt operaționalizate și transpuse în diverse strategii naționale și europene prin care se încearcă armonizarea celor două sfere, astfel încât beneficiile să fie pentru calitatea vieții fiecărui angajat în parte, dar și pentru angajatori. Participanții au dezbătut despre ce ar putea să însemne echilibrul și armonia între viața personală, viața de familie, prieteni, carieră, timp liber, odihnă.

Acest modul face parte din seria de formări dezvoltată de Biroul de Formare și Dezvoltare din cadrul UB și se circumscrie de asemenea  activităților de formare propuse în cadrul PEG-UB.

Au participat reprezentante și reprezentanți de la secretariatele diverselor facultăți. Printre acestea, enumerăm: Facultatea de Filosofie, Facultatea de Litere, Facultatea de Sociologie și Asistență Socială, Facultatea de Psihologie și Științele Educației, Facultatea de Geologie și Geofizică, Facultatea de Fizică, împreună cu reprezentante/ reprezentanți ai următoarelor birouri: Biroul Incluziune, Echitate și Egalitate de Șanse, Direcția Managementul Programelor de Cercetare, Direcția Generală Management Academic, Direcția Secretariat, Direcția Financiar Contabilă.
Coordonat la nivelul Universității din București de prof. univ. dr. Laura Grünberg, cadru didactic la Facultatea de Sociologie și Asistență Socială, proiectul ATHENA își propune să susțină universitățile partenere în vederea instituționalizării unui plan de egalitate de gen.
Mai multe detalii cu privire la proiectul ATHENA – Implementing gender equality plans to unlock research potential of RPOs and RFOs in Europe pot fi consultate pe paginile de Facebook, LinkedIn, Instagram, Twitter și YouTube ale proiectului.

